b'\n_START_ARTICLE_\nFrankovci\n_START_SECTION_\nKritika\n_START_PARAGRAPH_\nZagreba\xc4\x8dki Srbobran je prepun \xc4\x8dlanaka o frankovluku kao anticivilizacijskom, primitivnom i neljudskom protusrpskom djelovanju Josipa Franka i njegovih pristalica. Navodi se dosta slu\xc4\x8dajeva nasilja nad Srbima, od razbijanja prozora na ku\xc4\x87ama Srba i srpskim institucijama prije i tijekom rujanskih protusrpskih demonstracija u Zagrebu 1902. godine, do hajke na uglednije Srbe prije i tijekom Veleizdajni\xc4\x8dkog procesa 1909. godine kao i do pojedinih slu\xc4\x8dajeva ubojstava. Tako su dvojica frankovaca ratara, Pavel Rako\xc5\xa1 i \xc5\xa0tefo Novakovi\xc4\x87 iz sela Cerine 1908. godine ubili Srbina Stevu Gruba\xc4\x8devi\xc4\x87a iz sela Mar\xc4\x8dana blizu \xc4\x8cazme, samo zato \xc5\xa1to im Stevo nikako nije htio re\xc4\x8di da nije Srbin. Skupa su bili u gostionici, Hrvati su ga prisiljavali da se izjasni, sve dok nisu po\xc5\xa1li ku\xc4\x87i kada ga je Rako\xc5\xa1 ubio udarcem kolca u glavu. Nakon toga mu je kleknuo na prsa i cijelog ga no\xc5\xbeem isjekao, tako da je bilo na njemu 130 rana.   Srbobran mu \xc4\x8desto spo\xc4\x8ditava \xc5\xbeidovsko podrijetlo i optu\xc5\xbeuje ga da ne radi u interesu Hrvata nego politike Be\xc4\x8da, pod vidom borbe za Hrvatsku. Takvo mi\xc5\xa1ljenje su imali i neki Hrvati. Tako ga Bogoslav Ma\xc5\xbeurani\xc4\x87 (1866.\xe2\x80\x931918.) lije\xc4\x8dnik, politi\xc4\x8dar i javni djelatnik, naziva tu\xc4\x91inskim agentom koji je zaveo hrvatske budale. Na sjednici zajedni\xc4\x8dkog sabora 27. studenog 1908. jo\xc5\xa1 je rekao o djelovanju Franka i bana Raucha oko Veleizdajni\xc4\x8dkog procesa: Stid me je kao Hrvata kad se sjetim da je hrvatski narod mogao ipak da rodi toliko kukavica i toliko budala - koliko ih je onaj tu\xc4\x91inski gnjus rekrutovao u svoju legiju... al ovakve sramote - ja dr\xc5\xbeim da hrvatski narod od god. 48. ovamo nije zabilje\xc5\xbeio... Ovu sramotu mora\xc4\x87e hrvatski narod da opere i na\xc5\xa1oj bra\xc4\x87i vrati milo za drago onda kad im to najvi\xc5\xa1e od nevolje bude - a \xc4\x8dini mi se da to nije tako daleko.   Frankovci su u Glini 1908. godine denuncirali vlastima svakog Srbina za veleizdaju, koji bi im konkurirao u poslovima, pa je iz Gline uhap\xc5\xa1eno jo\xc5\xa1 8 Srba, koji su sa stanice u Glini, na putu za Zagreb, ispra\xc4\x87eni od preko 500 ljudi.  Divu\xc5\xa1a je mjesto u kojem se, izme\xc4\x91u ostalih mjesta, u prosincu 1908. vr\xc5\xa1io upis Frankovih legiona\xc5\xa1a. Frankovci iz hrvatskih sela su se okupljali u nekakve usta\xc5\xa1e a prisustvovao je i tamo\xc5\xa1nji \xc5\xbeupnik Gali\xc4\x87.  Fraknovci su imali i agente provokatore koji su se preobla\xc4\x8dili u selja\xc4\x8dku odje\xc4\x87u, predstavljali se kao Srbi i u okolici Karlovca, po vojni\xc4\x87kom i slunjskom kotaru, pozivali srpski narod na ustanak i bunu. S druge strane hu\xc5\xa1kanje Hrvata protiv Srba se \xc5\xa1irilo preko tiska, a cilj su bili nemiri i izazivanje gra\xc4\x91anskog rata u zemlji.  _NEWLINE_U Pakracu je politi\xc4\x8dka indoktrinacija katolika i\xc5\xa1la toliko daleko da su i djeca napadala srpske seljake, a srpsku djecu su tukli dok ne ka\xc5\xbeu da su Hrvati. O\xc4\x8devi te djece su na najbezobrazniji na\xc4\x8din psovali i vrije\xc4\x91ali vladiku Mirona. Frankvci su im psovali Boga vla\xc5\xa1kog i sve \xc5\xa1to im je bilo sveto.  Sukobi su se desili i u Gornjoj Kova\xc4\x8dici. Hrvat Ivan Nep. Jemer\xc5\xa1i\xc4\x87 je tim povodom pisao o velikosrpskoj veleizdaji i pokolju u G. Kova\xc4\x8dici, a pravoslavni sve\xc4\x87enik velikopisani\xc4\x8dki Mihailo Solari\xc4\x87 mu je odgovorio na takvo pisanje. U nacionalno mje\xc5\xa1ovitom selu \xc5\xbeivjelo mirno do dolaska u\xc4\x8ditelja Pavla Prpi\xc4\x87a, koji iz svoga frankopatriotizma vodi svoj ro\xc4\x91eni narod na klanicu. Doga\xc4\x91aj je bio kavanska tu\xc4\x8da. Pijane Srbe su Hrvati do\xc4\x8dekali i ranili sjekirom. Deset Srba je uhap\xc5\xa1eno i ni jedan Hrvat.  U centru Zagreba je 1909. godine jedna grupa frankovaca toljagama pretukla Supila, Pribi\xc4\x87evi\xc4\x87a, Banjanina i novinara Budisavljevi\xc4\x87a. Srbobran je za to optu\xc5\xbeio Frankovu legiju i policiju, koji su, po njima, odli\xc4\x8dno sura\xc4\x91ivali, s ciljem izazivanja nereda zbog uvo\xc4\x91enja izvanrednih mjera u Hrvatskoj.  Srbobran je objavio i pismo iz Stare Gradi\xc5\xa1ke. 21. o\xc5\xbeujka 1909., u nedjelju poslije podne i\xc5\xa1la je gospo\xc4\x91a uhap\xc5\xa1enog u\xc4\x8ditelja Vukeli\xc4\x87a od svog stana do po\xc5\xa1te. Putem je sti\xc5\xbee grupa mu\xc5\xa1karaca, zadojenih frankovskim duhom, pa je stado\xc5\xa1e obasipati najgorim pogrdama na ra\xc4\x8dun njezina \xc5\xbealosna polo\xc5\xbeaja i politi\xc4\x8dkih prilika. Kad vidje\xc5\xa1e da ona \xc5\xa1uti, po\xc4\x8de\xc5\xa1e prijetiti rije\xc4\x8dima: Poklat \xc4\x87emo vas kao janjce, vas srpske lopove, vla\xc5\xa1ke razbojnike, ne\xc4\x87ete na\xc5\xa1eg kruha jesti! To su sve do nedavna bili  mirni, pitomi ljudi. Ali otkad dolaze Hrvatske Novosti na sve\xc5\xbenjeve, podivljali su.  Srbi iz bosanskog sela Strigova su do\xc5\xa1li na kostajni\xc4\x8dku \xc5\xbeeljezni\xc4\x8dku stanicu po zvona, naru\xc4\x8dena za njihovu pravoslavu crkvu. Vozili su ih na volovskim kolima, omotana u srpsku trobojku. Lin\xc4\x8d koji je uslijedio od strane rulje i policije osobno je gledao Tomislav Tomljenovi\xc4\x87, odvjetnik i kr. javni bilje\xc5\xbenik u Kostajnici, koji je izvje\xc5\xa1taj o tome posalo Srbobranu.'